P r e d k l a d a c i a    s p r á v a

Európska komisia prostredníctvom Monitorovacieho a informačného centra zaslala Ministerstvu vnútra Slovenskej republiky požiadavku Iránskej islamskej republiky o poskytnutie pomoci  pri záchranných  prácach obetiam zemetrasenia, ktoré postihlo juhovýchod Iránskej islamskej republiky dňa 26. decembra 2003. Minister vnútra Slovenskej republiky po súhlase  ministra zahraničných vecí Slovenskej republiky o poskytnutí pomoci bol poverený zorganizovaním záchranárskej skupiny. 

Ministerstvo vnútra Slovenskej republiky dňa 27. decembra 2003 zorganizovalo záchranársky modul zložený zo záchranárov Hasičského a záchranného zboru Ministerstva vnútra Slovenskej republiky v súlade s uznesením vlády Slovenskej republiky č. 1223 zo 6. novembra 2002 k návrhu koordinovaného postupu pri poskytovaní humanitárnej pomoci Slovenskou republikou, s dôrazom na realizáciu priorít zahraničnej politiky vlády Slovenskej republiky. K realizácii poskytovanej pomoci pri záchranárskych prácach obetiam zemetrasenia sa prihlásili aj členovia z Komplexnej centrálnej záchrannej služby,  z Asociácie cvičiteľov záchranárskych psov, z Dog rescue Slovakia – Zväz kynologických záchranárskych brigád Slovenskej republiky a zo  Združenia kynológov záchranárov pri Slovenskej kynologickej jednote. 

Záchranársky modul Ministerstva vnútra Slovenskej republiky je v zložení 24 záchranárov,  6 psov, osobné vybavenie záchranárov a najnutnejšia záchranárska technika. Komplexná centrálna záchranárska služba poskytne 15 ľudí s výstrojom,  8 psov a prispejú sumou cca 300.000,- Sk až 500.000,- Sk,   Asociácia cvičiteľov záchranárskych psov SR poskytne 4 záchranárov a 4 psov,  Dog rescue Slovakia – Zväz kynologických záchranárskych brigád Slovenskej republiky poskytne 6 záchranárov a 6 psov a  Združenie kynológov záchranárov pri Slovenskej kynologickej jednote poskytne 8 záchranárov a 8 psov. Celkový počet  je 57 záchranárov a 32 psov.

Letecká preprava je zabezpečená prostredníctvom Leteckého útvaru Ministerstva vnútra Slovenskej republiky. Predpokladaný návrat záchranárskeho modulu Ministerstva vnútra Slovenskej republiky a ďalších záchranárov z dobrovoľných záchranárskych združení je po troch až siedmych dňoch lietadlom Leteckého útvaru Ministerstva vnútra Slovenskej republiky.  

Ministerstvo vnútra Slovenskej republiky má vo svojej rozpočtovej kapitole na rok 2004 vyčlenených 5 mil. Sk., z ktorých uhradí prepravu záchranárov do postihnutej oblasti a komplexne vybaví záchranárov záchranárskeho modulu  Ministerstva vnútra Slovenskej republiky na sedem dní pobytu. Ich definitívne vyčíslenie bude možné až po návrate záchranárskeho modulu Ministerstva vnútra Slovenskej republiky, kedy bude známa dĺžka ich pobytu v postihnutej oblasti. 

	V prípade, že vyčlenené finančné prostriedky z rozpočtu Ministerstva vnútra Slovenskej republiky na rok 2004 nebudú postačovať na úhradu  výdavkov spojených s poskytnutím humanitárnej pomoci, Ministerstvo vnútra Slovenskej republiky predloží na rokovanie vlády Slovenskej republiky materiál na ich úhradu v súlade s bodom B.4. uznesenia vlády Slovenskej republiky č. 1223/2002.

Po vzájomnej dohode zástupcov Ministerstva vnútra Slovenskej republiky  a uvedených záchranárskych združení bude pre nimi vyslaných členov zabezpečená len letecká preprava. Ostatné náklady spojené s činnosťou dobrovoľných záchranárskych združení  uhradí Komplexná centrálna záchranná služba so sídlom v Gabčíkove.

Predložený materiál nemá finančný, ekonomický a environmentálny vplyv  a ani vplyv na zamestnanosť.